אחרי שבשבוע שעבר התגלתה פרצת אבטחה גדולה, שחשפה את פרטיהם של מאות אלפי משתמשים בגוגל פלוס, החליטה ענקית הטכנולוגיה לשים קץ לייסוריה של הרשת החברתית הכושלת שלה והודיעה על סגירתה.
מוקדם יותר השבוע חשף הוול-סטריט ג’ורנל כי פרצת אבטחה שהתגלתה בגוגל פלוס, אפשרה למפתחים לקבל גישה לפרטיהם של מאות אלפי משתמשים בעזרת ה-API של השירות. על פי הדיווח, הפרצה התגלתה כבר במרץ השנה, אולם גוגל, שחששה מהפגיעה בתדמית כמו גם מהעונשים של הרגולטורים, החרישה את הנושא ולא דיווחה עליו לציבור.
על פי המסמכים שהגיעו למגזין, בין השנים 2015 ל-2018, יכלו מפתחיהן של 438 אפליקציות שעשו שימוש ב-API של השירות, לקבל את פרטיהם האישיים של מאות אלפי משתמשים. בין היתר כללו הפרטים הללו שמות מלאים, כתובות מייל, תאריכי לידה, מין, תמונות פרופיל, מקומות מגורים, מקצועות ומצב משפחתי. כמו במקרה של קיימברידג’ אנליטיקה, הבעיה פגעה לא רק למשתמשים שעשו שימוש באפליקציה, אלא בחבריהם. על פי גוגל מדובר ביותר מ-500 אלף איש. בגוגל טוענים כי אין ראיות לכך שנעשה שימוש לרעה במידע הזה, אבל מצד שני, החברה שומרת לוגים לשבועיים בלבד – “כדי לשמור על פרטיות המשתמשים” – כך שיכול להיות שנעשה שימוש, אבל העקבות אבדו.
פרצת האבטחה נסגרה על ידי גוגל מייד עם גילוייה במרץ השנה, אולם עכשיו – במקביל לדיווח של הוול-סטריט ג’ורנל – היא הודיעה כי תסגור את גוגל פלוס לקהל המשתמשים הרחב. במקום לנסות להתחרות בפייסבוק תהפוך עתה הרשת החברתית הכושלת של גוגל לפיצ’ר במסגרת חבילת השירותים הארגוניים שהיא מציעה.
לגוגל היסטוריה מפוארת של רשתות חברתיות כושלות. זה החל ב-2004 עם Orkut, שהחזיקה מעמד עד 2014 והמשיך לאחר מכן עם Google Friend Connect שהושקה ב-2008, רק כדי להיסגר ב-2012; ב-2010 ניסתה החברה את מזלה עם Google Buzz, אבל זו החזיקה מעמד פחות או יותר שנה ונסגרה ב-2011. עם זאת, גוגל פלוס, שהוקמה ב-2011, היתה ספינת הדגל של החברה בניסיונותיה לחבל קצת בשליטה של פייסבוק במדיה החברתית.
הרשת הוקמה על ידי כמה מהטאלנטים הגדולים של גוגל, ביניהם ויק גונדוטרה, שהחברה גנבה ממיקרוסופט במיוחד בשביל המיזם וברדלי הורביץ, שהיה אחד מהאבות של ג’ימייל – וזכתה למשאבים כמעט בלתי מוגבלים. למרות הממשק – שעד היום לדעתנו עולה על הממשק המיושן של פייסבוק (זוכרים את ה’מעגלים’?) – ולמרות יכולות שיתוף ופרטיות מתקדמות הרבה יותר מהמתחרה, ולא מעט פיצ’רים, לא הצליחה גוגל פלוס לכבוש את ההמונים. למרות שתוך שנה היא הציגה יותר מ-90 משתמשים עם אופטימיות קוסמית, מדובר היה בעיקר באנשים שהתחברו כדי לראות על מה כל הבאז, אבל בסופו של דבר חזרו לפייסבוק, שמנתה באותה תקופה כבר 750 מיליון משתמשים.
בד בבד עם הכשלון של גוגל פלוס להשיג משתמשים ומעורבות, החלה זליגה של פיצ’רים ותכונות למוצרים אחרים של גוגל, כמו למשל ה-Photos. ב-2014 עזב גונדוטרה את גוגל, יוטיוב הפסיקה את האינטגרציה עם גוגל פלוס ולמרות עיצוב-מחדש ב-2015 הרשת לא הצליחה להגיע להמונים. לאט לאט המשתמשים עזבו, הספאמרים הצטרפו ועכשיו, אחרי פרצת האבטחה, החליטה גוגל כאמור לגאול את גוגל פלוס מייסוריה והודיעה על סגירתה למשתמשים הפרטיים.
8 תגובות על "בגלל פרצת אבטחה: גוגל סוגרת סוף סוף את גוגל פלוס"
זוכרים את Google Wave?
Do they use it to wave goodbye to failed products?
סיוט של יותר מ-12 שנים.
כל תגובה שרוצים לכתוב ביוטיוב, מנסה לאלץ אותך לפתוח חשבון ב-Google Plus.
זה לא עבד. ויתרתי על כתיבת תגובות ביוטיוב.
דווקא אהבתי את הממשק הידידותי, הקהילות השונות והאוספים. חבל. זאת הייתה אלטרנטיבה לא רעה לפייסבוק.
צר לי מאוד, רשת נוחה וידידותית מאוד כשהבעיה היחידה שלה הוא החוסר במשתמשים. מקווה שניתן לפחות לשחזר את המידע מהפוסטים.